b"\n_START_ARTICLE_\nAmfibrah\n_START_PARAGRAPH_\nAmfibrah je vrsta ritma, ki je sestavljen iz treh zlogov, ki si sledijo tako: nepoudarjen, poudarjen in nepoudarjen. V pesmih s trozlo\xc5\xbenim merilom (daktil, anapest in amfibrah) je shema metra skoraj dosledno realizirana, jamb in trohej pa dopu\xc5\xa1\xc4\x8data zna\xc4\x8dilne odklone od metri\xc4\x8dne sheme. Nenagla\xc5\xa1ene zloge ozna\xc4\x8dujemo z U, nagla\xc5\xa1ene pa z \xe2\x80\x93. Shema amfibraha je torej taka: U \xe2\x80\x93 U. Meje besed se redko ujemajo z mejami stopic. Amfibrah izvira iz anti\xc4\x8dne Gr\xc4\x8dije, kjer so se izmenjevali dolgi in kratki glasovi. V zlogovnonaglasnem verzu se menjujejo nagla\xc5\xa1eni in nenagla\xc5\xa1eni zlogi. Amfibra\xc5\xa1ki verzi so lahko dolgi od 2 do nekako 16 zlogov, najpogostej\xc5\xa1i pa so 5, 6, 8, 9, 11 in 12 zlo\xc5\xbeni.\n_START_SECTION_\nPrimeri\n_START_PARAGRAPH_\nAmfibra\xc5\xa1ki \xc5\xa1esterec (U \xe2\x80\x93 U U \xe2\x80\x93 U)_NEWLINE_Imam obla\xc4\x8dilo_NEWLINE__NEWLINE_doma\xc4\x8dga padvana,_NEWLINE__NEWLINE_\xc5\xbeenica pa krilo_NEWLINE__NEWLINE_iz pravga mazlana;_NEWLINE__NEWLINE_(Valentin Vodnik: Zadovoljni Kranjec)_NEWLINE_Amfibra\xc5\xa1ki deveterec (U \xe2\x80\x93 U U \xe2\x80\x93 U U \xe2\x80\x93 U)_NEWLINE_Le celico naj'no zapriva,_NEWLINE__NEWLINE_prostosti svet\xc3\xa1, ne \xc5\xbeeliva!_NEWLINE__NEWLINE_(France Pre\xc5\xa1eren: Nuna)_NEWLINE_Amfibra\xc5\xa1ki enajsterec (U \xe2\x80\x93 U U \xe2\x80\x93 U U \xe2\x80\x93 U U \xe2\x80\x93)_NEWLINE_Zat\xc3\xb3, de b' od \xc5\xbeenskih ne bil zapeljan,_NEWLINE__NEWLINE_pod\xc3\xa1l na ot\xc3\xb2k se je sveti Sen\xc3\xa1n;_NEWLINE__NEWLINE_valovi \xc5\xa1umijo okrog in okrog,_NEWLINE__NEWLINE_ot\xc3\xb2k ni dotaknjen od \xc5\xbeenskih bil nog._NEWLINE__NEWLINE_(France Pre\xc5\xa1eren: Sveti Senan)_NEWLINE_Amfibra\xc5\xa1ki dvanajsterec (U \xe2\x80\x93 U U \xe2\x80\x93 U U \xe2\x80\x93 U U \xe2\x80\x93 U)_NEWLINE_Od n\xc3\xa9kdej lep\xc3\xa9 so Ljubljanke slovele,_NEWLINE__NEWLINE_al lep\xc5\xa1i od Ur\xc5\xa1ke bilo ni nobene,_NEWLINE__NEWLINE_nobene o\xc4\x8dem bilo bolj za\xc5\xbeelene_NEWLINE__NEWLINE_ob \xc4\x8dasu nje cvetja dekleta ne \xc5\xbeene._NEWLINE__NEWLINE_(France Pre\xc5\xa1eren: Povodni mo\xc5\xbe)_NEWLINE_Ni nujno, da imajo vsi verzi v neki pesmi enako \xc5\xa1tevilo zlogov. V pesmi Franceta Pre\xc5\xa1erna V spomin Valentina Vodnika se izmenjujejo 6-zlo\xc5\xbeni in 5-zlo\xc5\xbeni verzi, da ima vsaka kitica shemo: Amf 6565. Gre torej za preplet amfibra\xc5\xa1kega \xc5\xa1esterca in peterca._NEWLINE_V Arabje pu\xc5\xa1avi_NEWLINE__NEWLINE_se ti\xc4\x8dek rodi;_NEWLINE__NEWLINE_v odljudni go\xc5\xa1avi_NEWLINE__NEWLINE_sam zase \xc5\xbeivi._NEWLINE_Lahko pa je razlike tudi za ve\xc4\x8d kot en zlog. V libretu za opereto Belin Janeza Damascena Deva dobimo tako shemo vsake kitice: Amf 6565335665._NEWLINE_Vozimo, sestrice!_NEWLINE__NEWLINE_Vozimo sr\xc4\x8dnu:_NEWLINE__NEWLINE_Gib\xc3\xa1jmo ro\xc4\x8dice,_NEWLINE__NEWLINE_Veslajmo ro\xc4\x8dnu!_NEWLINE__NEWLINE_Gonimo!_NEWLINE__NEWLINE_Trudimo!_NEWLINE__NEWLINE_Koraj\xc5\xbenu vesle!_NEWLINE__NEWLINE_Kalimo! valajmo!_NEWLINE__NEWLINE_Penimo! mej\xc5\xa1ajmo!_NEWLINE__NEWLINE_Neutrudne morje!"